Komisijos Reglamentas (EB) Nr. 204/2002
2001 m. gruodžio 19 d.
iš dalies keičiantis Tarybos reglamentą (EEB) Nr. 3696/93 dėl statistinio Europos ekonominės bendrijos produktų klasifikatoriaus pagal veiklos rūšį (CPA)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. spalio 29 d. Tarybos reglamentą (EEB) Nr. 3696/93 dėl statistinio Europos ekonominės bendrijos produktų klasifikatoriaus pagal veiklos rūšį [1] su paskutiniais pakeitimais, padarytais Komisijos reglamentu (EB) Nr. 1232/98 [2], ypač į jo 5 straipsnio b punktą ir 6 straipsnį,
kadangi:
(1) Reglamentas (EEB) Nr. 3696/93 patvirtino statistinį produktų pagal veiklos rūšį klasifikatorių, toliau - CPA, skirtą Bendrijos statistikos reikalavimams tenkinti.
(2) Atnaujinus statistinį Europos Bendrijos ekonominės veiklos rūšių klasifikatorių (visuotinai žinomą kaip NACE 1 red.), būtina iš dalies pakeisti ir CPA.
(3) Pagal 2001 m. rugpjūčio 6 d. Komisijos reglamentą (EB) Nr. 2031/2001, iš dalies keičiantį Tarybos reglamento (EEB) Nr. 2658/87 dėl tarifų ir statistinės prekių nomenklatūros bei dėl Bendrojo muitų tarifo [3] I priedą patikslinus harmonizuotąją sistemą ir kombinuotąją nomenklatūrą (HS/CN) būtina iš dalies pakeisti CPA ir suvienodinti bei išaiškinti jų tekstus.
(4) Būtina iš dalies pakeisti CPA, siekiant išlaikyti tarptautinę susietą sistemą ir skatinti konvergenciją pasaulio mastu.
(5) Dėl to atitinkamai reikėtų iš dalies keisti Reglamentą (EEB) Nr. 3696/93.
(6) Šiame reglamente numatytos priemonės atitinka Statistikos programų komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 3696/93 priedas yra pakeičiamas šio reglamento priedu.
2 straipsnis
Šis reglamentas įsigalioja 20 dieną po jo paskelbimo Europos Bendrijų oficialiajame leidinyje.
Šis reglamentas taikomas nuo 2003 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. gruodžio 19 d.